Jesus yughaneghmeng taaqluni,
maligsaaghtekullghiit aghviqat suqlunghegnekun aatqelghiik Kidron‑meng.
Taawanguq inglugkeni olives‑et uqfigit;
tawavek aglaqat.
Jesus‑em uveghpagutistengan,
Judas‑em liisimakegkanga taana takukaat,
qayughllak Jesus‑enkut maligsaaghtekullghiit tawavek pituqat.
Enkaam Judas chief priest‑enunllu,
Pharisees‑enunllu aqfatkaq kelengakistenengllu,
ilangitnengllu Rome‑em pilluwaghtengitneng.
Taagken maghyaghquqii uqfigtuqamun.
Taakut kelqegkat guututmeng,
ilangi unaghsimeng kumangalghiimeng,
ilangi kenelghutameng.
Jesus‑em liisimakegkanga qamaglluku salleghqani,
enkaam takuluki aaptekii,
“Kina ivaghaqesteggu?”
Kiimsiqaat,
“Jesus Nazareth‑eghmii.”
Jesus‑em pikii,
“Whanga Jesus‑nguunga.”
(Judas‑lu uveghpagutista nekevghalghii pilluwaghteni.)
Jesus‑em tawaten piyisteng,
“Whanga Jesus‑nguunga,”
taakut yuget uteghmiiqaghluteng ulleghaatkat.
Jesus‑em aaplaataqii,
“Kina ivaghaqesteggu?”
Kiimsiqaat,
“Jesus Nazareth‑eghmii.”
Jesus‑em pikii,
“Ungipaatamsi,
whanga Jesus‑nguunga.
Whangangukan ivaqaghsi ukut yuget aghulaqesteki.”
Jesus tawaten pikaalghii apeghiighesqelluku whaten pilleni,
“Ataay,
tagivaqaghpeneng talwa ataasiq yuuk iflamangitaqa.”
Taagken Simon Peter‑em savigpani nusugaghlluku ilefkaghaghtekaa Malchus‑em aghenqigneq sigutnga.
(Malchus,
high priest‑em qepghaghtelaaqegkanga.)
Jesus‑em pikaa Peter,
“Savigpagen kanaghtigu.
Qayuusiq meghenghillakuun Atam tagivaqaa?”
Taagken pilluwaghtet,
umiilgatlu,
kelengakistetlu Jews‑et takuluku Jesus,
tuguluku asighqegkaat.
Enkaam sivukluku aglaatkaat Annas‑mun,
sakinganun Caiaphas‑em.
(Tawani ayumiqulleghmi Caiaphas high priest‑ngulghii.)
Caiaphas‑em pikaqegkangi Jews‑et igleghutistet,
pinighataghaghlleqniluku ataasiq yuuk tuqumatkiyaqan yugnun.